钦定古今图书集成/历象汇编/庶征典/第009卷 > 韩诗外传 > 《论灾异》
## 钦定古今图书集成/历象汇编/庶征典/第009卷 > 韩诗外传 > 《论灾异》

《传》曰：“雩而雨者，何也？”曰：无。何也？犹不雩而雨也。星坠
木鸣，国人皆恐，何也？是天地之变，阴阳之化，物之罕
至者也。怪之可也，畏之非也。夫日月之薄蚀，怪星之
昼见，风雨之不时，是无世而不尝有也。上明政平，是
虽并至，无伤也；上暗政险，是虽无一，无益也。夫万物
之有灾，人妖最可畏也。曰：何谓人妖？曰：枯耕伤稼，枯
耘伤岁，政险失民，田秽稼恶，籴贵民饥，道有死人，寇
贼并起，上下乖离，邻人相暴，对门相盗，礼义不循，牛
马相生，六畜作妖，臣下杀上，父子相疑，是谓人妖，是
生于乱。《传》曰：天地之灾，隐而废也；万物之怪，书不说
也。无用之变，不急之灾，弃而不治。若夫君臣之义，父
子之亲，男女之别，切磋而不舍。《诗》曰：“如切如磋。如琢
如磨。”